Dissiplinêre verhoor: Wat nou? - S-Leer
Dissiplinêre verhoor: Wat nou?
Deur Mynie Kriek
Dis net nog 'n gewone werksdag. Dis vroegoggend en jy daag by die werk op. Nadat jy jou rekenaar aangeskakel het, stap jy kombuis toe om vir jou 'n koppie koffie te maak terwyl jy met jou kollegas gesels. 'n Rukkie later sit jy in jou kantoor en werk deur jou onlangse e-posse. Jou bestuurder verskyn in die deur en vra of hy met jou kan praat – en jy word yskoud. Dit is ongewoon, en met die opgevoude dokument wat jy in sy hand sien, verwag jy die ergste. Dis immers nie verhogingstyd nie!
Terwyl jou bestuurder die dokument aan jou oorhandig, lig hy jou in dat 'n dissiplinêre verhoor teen jou gaan plaasvind. Die dokument in sy hand is 'n kennisgewing van 'n dissiplinêre verhoor en dit vind twee dae later plaas. Hy verduidelik dat jy geskors is (met betaling natuurlik!) tot die dissiplinêre verhoor afgehandel en daar 'n beslissing is, maar dat jy darem die geleentheid het om te verduidelik hoekom jy nie geskors moet word nie.
Wat nou? Hoe verduidelik 'n mens in die eerste plek hoekom jy nie geskors moet word nie, en as jy oor daardie hekkie gekom het, moet jy boonop jouself nog in 'n dissiplinêre verhoor verdedig.
In jou agterkop dink jy aan Boston Legal. Dalk is daar 'n argument wat jy daaruit kan haal wat sommer die hele dissiplinêre verhoor sal stopsit …
Min mense verstaan hoe 'n dissiplinêre verhoor moet verloop, wat die werkgewer se regte in so 'n verhoor is én wat die regte van die aangeklaagde werknemer is. As 'n werkgewer moet jy verseker dat die proses billik verloop. Onkunde hieroor kan jou duur te staan kom. As 'n werknemer is dit jou geleentheid om op die klagte teen jou te antwoord. As jy dit nie reg doen nie, is die gevolge ernstig – afhangend van waarvan jy aangekla word, kan jy moontlik jou werk verloor en boonop sit met 'n klad op jou naam.
S-leer bied 'n kursus oor dissiplinêre verhore aan. Die kursus gaan 'n kombinasie van webinaarfasilitering en e-leer wees. Die kursus gaan in diepte ingaan op dissiplinêre verhore en die volgende aspekte gaan hanteer word:
Die toepaslike wetgewing
Die vereistes vir 'n billike proses
Hoe om te bepaal of 'n reël of 'n standaard verontagsaam is (in die geval van verhore wat met wangedrag te make het)
Die reg op verteenwoordiging
Skorsing voor 'n dissiplinêre verhoor
Voorbereiding vir 'n dissiplinêre verhoor
Hoe om aansoek te doen vir uitstel van die verhoor of verteenwoordiging in die verhoor
Die algemene proses wat in 'n dissiplinêre verhoor gevolg word
Die aanbied van getuienis
Hoe teenstrydige getuienis benader moet word
Die gevolge van versuim om vir 'n dissiplinêre verhoor op te daag
Dissiplinêre verhore in 'n Covid-19-wêreld – die gebruik van tegnologie
Deelnemers moet seker maak hulle het 'n profiel by S-leer geskep, waarna hulle die kursus (Die Aflegging prosedure in terme van die Arbeidsverhoudingwet) moet aankoop.
Die kursus gaan soos volg aangebied word:
Nadat deelnemers by Die Aflegging prosedure in terme van die Arbeidsverhoudingwet geregistreer het, gaan hulle toegang kry tot die e-leer-kursus, Dissiplinêre verhore – 'n oorlewingsgids. Deelnemers gaan hierna twee (2) skakels na 'n GoToWebinar-webinaar soos volg ontvang:
'n Verwelkomingswebinaar word op 28 Julie 2020 van 12:00 tot 13:00 gehou waartydens die fasiliteerder haarself gaan bekend stel en gaan verduidelik hoe die kursus aangebied gaan word.
Van 28 Julie tot 4 Augustus 2020 gaan die deelnemers die e-leer-kursus in hul eie tyd voltooi. Indien deelnemers enige spesifieke vrae het, het hulle die geleentheid om die vrae voor die einde van die werksdag op 3 Augustus 2020 aan te stuur.
'n Fasiliteringswebinaar vind van 10:00 tot 13:00 op 4 Augustus 2020 plaas. Die fasiliteerder gaan dan die kursusinhoud aanbied – met 'n fokus op knelpunte en spesifieke kwessies waaroor deelnemers vrae ingestuur het. Tydens hierdie webinaar gaan deelnemers die geleentheid kry om vrae te vra of om insette oor die tema te lewer.